ไทยและอินเดีย พร้อมส่งเสริมความร่วมมือระหว่างกัน ด้านการค้า การลงทุน การท่องเที่ยว
พลเอก ประวิตร วงษ์สุวรรณ รองนายกรัฐมนตรี ให้การต้อนรับนายนาเคศ สิงห์ เอกอัครราชทูตสาธารณรัฐอินเดียประจำประเทศไทย เนื่องในโอกาสเข้ารับตำแหน่งใหม่ ณ ห้องสีเหลือง ตึกสันติไมตรี ทำเนียบรัฐบาล พลเอก ประวิตร กล่าวแสดงความยินดี ซึ่งอินเดียถือเป็นมิตรประเทศกับไทยมาอย่างยาวนาน มีความร่วมมือ ทั้งด้านความมั่นคงทางบก ทางทะเลและทางอากาศ อุตสาหกรรมป้องกันประเทศ และการฝึกอบรมด้านความมั่นคงไซเบอร์ รวมถึงการที่อินเดียเข้าร่วมฝึกคอบร้า-โกลด์ ในฐานะผู้สังเกตการณ์ จะมีการเข้าร่วมฝึกเต็มรูปแบบ ในโอกาสต่อไป รัฐบาลไทย พร้อมให้การสนับสนุน การปฎิบัติหน้าที่ของอย่างเต็มที่ เพื่อส่งเสริมความสัมพันธ์อันดีระหว่างทั้ง 2 ประเทศให้แน่นแฟ้นมากขึ้น โดยเฉพาะการแลกเปลี่ยนทางด้านวัฒนธรรมและการศึกษา พร้อมเชิญชวนนักลงทุนอินเดียให้มาร่วมลงทุนในพื้นที่ EEC ของไทย โดยเฉพาะขอให้ช่วยซื้อน้ำมันปาล์มจากประเทศไทยให้มากขึ้น ในช่วงเดือนมีนาคม 2566 ซึ่งไทยจะมีผลผลิตปาล์มจำนวนมากและเชิญชวนมาเที่ยวเมืองไทยให้มากขึ้นด้วยนายนาเคศ สิงห์ กล่าวขอบคุณรัฐบาลไทยที่ให้การต้อนรับอย่างอบอุ่น ยืนยันร่วมมือกับรัฐบาลไทย เพื่อส่งเสริมและยกระดับความสัมพันธ์อันดีให้แน่นแฟ้นมากยิ่งขึ้น ทั้งด้านความมั่นคง การฝึกร่วมทางทหาร การป้องกันภัยคุกคามระหว่างประเทศและการค้าการลงทุน เพื่อส่งเสริมเศรษฐกิจร่วมกันระหว่างทั้ง 2 ประเทศ รวมถึงความร่วมมือในกรอบอาเซียนและอื่นๆ